ธ.ก.ส. เตือน ระวังมิจฉาชีพแอบอ้างใช้ตราสัญลักษณ์ของธนาคาร ทำการปล่อยเงินกู้นอก
นายสมเกียรติ กิมาวหา รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ขณะนี้มีกลุ่มผู้ไม่หวังดีใช้ช่องทาง Facebook  และ Line แอบอ้างใช้ตราสัญลักษณ์ของธนาคารและมีการโพสต์เสนอเงินกู้ตามช่องทางข้อความส่วนตัวใน Facebook และแจ้งให้ติดต่อไปยัง Line ซึ่งระบุว่า ธ.ก.ส. เป็นสปอนเซอร์หลักและต้องผ่อนชำระล่วงหน้า 1 เดือน โดยไม่ใช้หลักประกัน  ธ.ก.ส. ไม่มีส่วนเกี่ยวข้องและไม่มีนโยบายในการปล่อยสินเชื่อผ่านทาง Facebook ขอให้เกษตรกรลูกค้าและประชาชนทั่วไป อย่าหลงเชื่อ ธ.ก.ส. มี Facebook ที่เป็นทางการคือ “ธกส BAAC Thailand” เพื่อเป็นช่องทางในการสื่อสารข้อมูลด้านผลิตภัณฑ์ การให้บริการหรือข้อมูลข่าวสารสำคัญไปยังลูกค้า และ LINE Official Account : @baacfamily ที่เป็นช่องทางในการสื่อสารข้อมูลข่าวสารด้านผลิตภัณฑ์ รวมถึงการแจ้งความประสงค์เบื้องต้นในการขอใช้บริการสินเชื่อบางประเภทกับ ธ.ก.ส. เท่านั้น ซึ่งหากถูกต้องตามหลักเกณฑ์จึงจะนัดหมายทำสัญญาต่อไป โดยจุดสังเกต LINE Official Account : @baacfamily จะมีโลโก้ ธ.ก.ส. และสัญลักษณ์รูปโล่สีเขียวที่บริเวณหน้าชื่อและมียอดผู้ติดตามปัจจุบันกว่า 10 ล้านคนปัจจุบันมีการหลอกลวงจากมิจฉาชีพในหลายรูปแบบผ่านช่องทางสื่อสังคมออนไลน์ หากประชาชนพบเห็นการแอบอ้างต่างๆ หรือต้องการสอบถามรายละเอียดเพิ่มเติม ติดต่อได้ที่ Call Center 02 555 0555 ได้ตลอด 24 ชั่วโมง หรือทางเว็บไซต์ www.baac.or.th และ Facebook Page  ธกส BAAC Thailand” โดยธนาคารจะดําเนินการเอาผิดตามกฎหมายกับผู้ที่หลอกลวงต่อไป